Thorkild B. Fransgaard (FRI), 2000-03-28:
Det er en god forespørgselsdebat, Kristeligt Folkeparti er kommet med her.
Der spørges om, hvordan fødevarekvaliteten sikres.
Hvis det drejer sig om danske fødevarer, så er det nok ikke muligt, at vi kan sikre kvaliteten meget mere, end vi gør, men vi kan jo gøre dét over for forbrugerne, at vi kan anbefale dem at købe dansk, så er de sikre på at få det bedste i verden.
Men det, der er endnu vigtigere, er nemlig: Der spørges om, hvad fødevareministeren og dermed regeringen har tænkt sig at gøre, for at landbruget fortsat kan have indtægter og eksportindtægter.
Det gælder ikke bare landbruget, men også landbrugets følgevirksomheder.
Det drejer sig ikke bare om landbruget, som eksporterer for godt 50 mia. kr.
Dets følgevirksomheder - det kan ikke gøres helt nøjagtigt op - er oppe i nærheden af samme tal.
Altså omkring 100 mia. kr.
Hele samfundet er helt afhængigt af landbruget og dets følgevirksomheder. Hvis vi ikke havde et landbrug eller disse følgevirksomheder, så ville det gå helt i stå ude i det åbne land, og det er det på vej til i forvejen, fordi man ikke gør nok for at holde gang i det derude.
Hvad skal Folketinget så gøre?
Punkt 1 er, at man skal sætte sig ned og tænke sig om, hvorvidt det er den rigtige vej, vi er gået ved konstant at kritisere dansk landbrug, konstant at bruge tiden på at diskutere økologisk landbrug, eller om man skal se det hele i en sammenhæng også for vores samfund.
Jeg vil foreslå det sidste, fordi det, der hedder det danske almindelige landbrug - det udtryk bruger jeg - producerer de fødevarer, der eksporteres, og det er dem, der også sælges herhjemme.
Vi ved jo udmærket, at der er 2-3 pct.
af befolkningen, som af ideologiske årsager går op i økologiske landbrugsvarer, og det skal de have lov til.
Men derfor skal de, der producerer de almindelige fødevarer, ikke hele tiden diskuteres og lægges for had.
Det kan ikke være rigtigt, for det er dem, der sørger for eksportindtægterne, hvilket dem, der producerer økologiske fødevarer, ikke gør.
For vi skal ikke flyve mere end 1 time i en flyvemaskine her fra Danmark, så er der ingen, der overhovedet går op i det med økologi.
Ikke andre end selvfølgelig nogle politikere
, men befolkningen gør ikke. Hvis regeringen, fødevareministeren og Folketinget ønsker, at vi fortsat skal have et landbrug, så skal vi derfor til at se på alle de ting, vi indfører mod landbruget.
Først er der vandmiljøplanen, som hele tiden udelukkende handler om landbruget, selv om det nu mere og mere er kommet frem, at det slet ikke er det, der forurener, men det er byernes kloakker.
Vi skal til at se på, om de stramme regler er rigtige, som vi har over for landbruget, med, hvor meget gødning de må bruge, og om det virkelig er rigtigt, at Danmark kun må bruge en tiendedel af de plantebeskyttelsesmidler, man bruger i andre EU-lande.
Det kan ikke være rigtigt, at vi bliver ved med at køre ad den vej samtidig med, at vi importerer i store mængder fra de andre EU-lande, som har helt andre normer på det her område.
Man kan da selvfølgelig af ideologiske grunde vælge at sige, at vi ikke vil have almindeligt landbrug her i Danmark, men så vær dog ærlige og sig det til landbruget.
Så ved de, hvad de har at rette sig efter.
Og vær dog ærlige over for alle de følgevirksomheder, alle dem, der er afhængige af landbruget, og som måske har skabt en eksport af noget, de producerer for landbruget.
Man ønsker ikke landbrug, man ønsker ikke de virksomheder.
Man ønsker, at Danmark skal være en slags museum, hvor man kan komme ud og se på, at de driver økologisk landbrug og har lidt høns og sådan noget.
Jamen så lad os dog få stoppet debatten og så sig det til befolkningen.
Så kan de leve efter det.
Det er den ene mulighed, ellers så må man, som jeg startede med at sige, gå tilbage og se på, om de love og regler, vi har lavet på alle de områder, jeg har nævnt, er indført af ideologiske grunde, ikke af reelle praktiske grunde.
Det er faktisk det, forespørgselsdebatten går på.
Alt andet end den almindelige miljødebat, for den har vi næsten dagligt herinde.
Men forespørgselsdebatten går jo faktisk på: Ønsker vi fortsat et landbrug eller ej? Alt det med, at vi diskuterer økologi eller ej, lad os glemme det.
Det skal de have lov til.
Men de faktiske forhold ude i verden er, at de ikke går op i økologi, og skal vi sælge derude, så er de fuldstændig ligeglade med, om vi har økologisk landbrug eller ej.
med at diskutere af ideologiske grunde.
Vi kan støtte det, der ligger fra Kristeligt Folkeparti.